Sonstorm: TV, internet en selfone dalk geraak | RADIO 100.7FM
Die Suid-Afrikaanse Nasionale Ruimte-agentskap (Sansa) het gesê die grootste sonvlam wat in die afgelope tien jaar vrygestel is, kan Vrydag probleme veroorsaak met tegnologiese stelsels.
Catherine Webster, woordvoerder van Sansa, het in 'n verklaring gesê die eerste sonvlam is Woensdagmiddag vrygestel, gevolg deur die grootste sonvlam die afgelope tien jaar sowat drie uur later.
"Die uitbarsting was so intens dat radiokommunikasie wat op hoë frekwensie gedoen word onderbreek is." Volgens Webster het die sonvlamme gepaardgegaan met 'n koronale massa-uitwerping wat teen 1 200 km per sekonde na die aarde beweeg en dit na verwagting teen vanoggend sou tref.
Webster het gesê dit kan 'n geomagnetiese storm tot gevolg hê. "Die impak hiervan is nie skadelik vir lewende wesens op aarde nie aangesien ons deur die aarde se magnetiese veld beskerm word. Dit kan egter onderbrekings tot gevolg hê in ons tegnologiese stelsels soos satellietkommunikasie, GPS-navigasie, internet, selfone en DStv."
Sonvlamme is reuse-ontploffings op die oppervlak van die son wat plaasvind wanneer
magnetiese veldlyne skielik breek en groot hoeveelhede elektromagnetiese energie vrygelaat word.
'n Koronale massa-uitwerping is 'n groot wolk van hoë energie partikels wat van die son se oppervlak vrygestel word wanneer gebergde energie skielik vrygestel word. Wanneer die magnetiese veld van 'n koronale massa-uitwerping met die magnetiese veld van die aarde bots kan dit 'n geomagnetiese storm tot gevolg hê.